ปลัดกระทรวงมหาดไทย สั่งการทุกจังหวัดบรรเทาความเดือดร้อนและช่วยเหลือผู้ไม่มีที่อยู่อาศัยและคนตกงาน
ปลัดกระทรวงมหาดไทย สั่งการทุกจังหวัดบรรเทาความเดือดร้อนและช่วยเหลือผู้ไม่มีที่อยู่อาศัยและคนตกงานนายฉัตรชัย พรหมเลิศ ปลัดกระทรวงมหาดไทย กล่าวว่า จากข้อมูลของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) กระทรวงมหาดไทย พบว่า ตามที่รัฐบาลได้ดำเนินมาตรการป้องกันการแพร่ระบาดของโรคโควิด-19 ทำให้ประชาชนบางส่วนได้รับผลกระทบ เช่น คนเร่ร่อนไม่มีที่อยู่อาศัย และคนตกงานที่มาจากจังหวัดอื่นและไม่สามารถเดินทางกลับภูมิลำเนาได้ ซึ่งไปรวมตัวกันอยู่ตามที่สาธารณะต่างๆ ในพื้นที่ ดังนั้นจึงได้สั่งการไปยังผู้ว่าราชการจังหวัดทั่วประเทศ ประสานการดำเนินการกับสำนักงานพัฒนาสังคมและความมั่นคงของมนุษย์จังหวัด ที่ทำการปกครองจังหวัด องค์กรปกครองส่วนท้องถิ่นและหน่วยงานที่เกี่ยวข้อง ในการให้ความช่วยเหลือคนเร่ร่อนไม่มีที่อยู่อาศัยและคนตกงานที่มาจากจังหวัดอื่น โดยให้จัดอาหารให้เพียงพอต่อการดำรงชีวิต พร้อมทั้งดำเนินการตามมาตรการคัดกรองโรค และหากพบว่าเป็นบุคคลต้องสงสัยว่าเป็นผู้ป่วยเข้าเกณฑ์เฝ้าระวังให้ดำเนินการตามแนวทางของกระทรวงสาธารณสุข รวมทั้งดำเนินการหาแนวทางช่วยเหลือคนตกงานกลับภูมิลำเนา โดยสำรวจข้อมูลและสำรวจปัญหาความต้องการของคนเร่ร่อน เพื่อนำไปสู่การแก้ไขปัญหาต่อไป